துளசி குமார்

துளசி குமார் (Tulsi Kumar) என்று பிரபலமாக அழைக்கப்படும் துளசி குமார் துவா, ஓர் இந்தியப் பின்னணிப் பாடகரும், வானொலி நிகழ்ச்சி தொகுப்பாளரும், இசைக்கலைஞரும் பாலிவுட் நடிகையும் ஆவார். இவர் தொழிலதிபர் குல்சன் குமார், (டி சீரிஸின் முன்னாள் உரிமையாளரும் பாடகராகவும்) மற்றும் அவரது மனைவி சுதேஷ் குமாரி ஆகியோருக்கு மகளாகப் பிறந்தார். இவர் திரைப்படத் தயாரிப்பாளர் பூசண் குமார் மற்றும் நடிகை குஷாலி குமார் ஆகியோரின் சகோதரியும் ஆவார். இவர் டி-சீரிஸ் என்ற பதிவு முத்திரைக்குச் சொந்தமான கிட்சு கட் என்ற யூடியூப் அலைவரிசையினையும் வைத்திருக்கிறார். இதில் குழந்தைகளுக்கான பாடல்கள், கதைகள் உள்ளிட்ட குழந்தைகளுக்கான உள்ளடக்கம் இடம்பெறுகிறது.

 தனிப்பட்ட வாழ்க்கை 
குமார், ஒரு பஞ்சாபி இந்து குடும்பத்தில், தொழிலதிபரும் டி-சீரிசின் நிறுவனருமான குல்சன் குமார் மற்றும் சுதேசு குமாரி ஆகியோருக்குத் துளசி குமார் துவாவாகப் பிறந்தார். திவ்ய கோஸ்லா குமார் துளசியின் மைத்துனி, இவரது சகோதரர் பூசண் குமாரின் (தற்போதைய டி-சீரிஸ் இயக்குநர்) மனைவி.

2015-ஆம் ஆண்டு, இவர் நேபாளத் தொழிலதிபர் கிதேசு ரால்கானை மணந்தார். இந்தத் தம்பதியருக்கு 2017-இல் ஒரு மகன் பிறந்தான்.

 தொழில் 
2009-ஆம் ஆண்டில், துளசி குமாரின் முதல் இசைத் தொகுப்பான லவ் ஹோ ஜாயே வெளியிடப்பட்டது. இந்த இசைத் தொகுப்புடன் குமார் தலைப்புப் பாடலுக்கான இசை காணொளியையும் உருவாக்கினார். இவர் பாத்ஷாலா திரைப்படத்திலிருந்து "முஜே தெரி", நீரஜ் ஸ்ரீதருடன் பில்லு படத்திலிருந்து "லவ் மேரா ஹிட்" மற்றும் ஒன்ஸ் அபான் எ டைம் இன் மும்பையில் "தும் ஜோ ஆயே" ஆகிய பாடல்களையும் பாடினார்.

2015-ஆம் ஆண்டில் இவர் "மைனு இஷ்க் தா லக்யா ரோக்" என்ற பாடலைப் பாடினார். இதன் மூலம் இவரது சகோதரி குசாலி திரையுலகில் அறிமுகமானார். இது 1991-ஆம் ஆண்டு வெளியான தில் ஹை கே மந்தா நஹின் திரைப்படத்தின் பாடலின் மறுஉருவாக்கம் ஆகும்.

குமார் 2016-இல் "சோச் நா சாகே", "சனம் ரே", "நச்சாங்கே சாரி ராத்", "இஷ்க் தி லட்", "சலாமத்", "தேக் லேனா", "வஜா தும் ஹோ", "தில் கே பாஸ்" மற்றும் "தில் மே சுபா லுங்கா" பாடலைப் பாடினார்.

2020-ஆம் ஆண்டில், கோவிட்-19 ஊரடங்கின் போது, இவர் "தேரே நால்" பாடலில் தர்ஷன் ராவலுடன் இணைந்து பல பாடல்களை வெளியிட்டார். மேலும் "நாம்" பாடலை மில்லிந்த் காபாவுடன் இணைந்து பாடினார். இவரது குறிப்பிடத்தக்கப் புகழ்பெற்ற தனிப்பாடலான " தன்ஹாய்" டி-சீரிஸ் அதிகாரப்பூர்வ யூடியூப்பில் வெளியிடப்பட்டது. இது யூடியூப்பில் 11 கோடிக்கும் அதிகமான பார்வைகளைப் பெற்றுள்ளது.

2021-இல், ஜுபின் நௌடியாலுடன் இணைந்து பாடிய "பெஹ்லே பியார் கா பெஹ்லா கம்"  என்ற தனிப்பாடலை குமார் வெளியிட்டார். இசை காணொளியில் பார்த் சம்தானும் அவரது சகோதரி குசாலியும் இடம்பெற்றுள்ளனர். பிப்ரவரி 2021-இல், இவர் "மெயின் ஜிஸ் தின் புலா டூன்" என்ற புதிய பாடலை நௌடியலுடன் வெளியிட்டார். இதில் இமான்சு கோக்லி மற்றும் சினேகா நமானந்தி ஆகியோர் இடம்பெற்றிருந்தனர்.

பிப்ரவரி 2021-இல் இண்டி ஹை ஹம் நிகழ்ச்சியின் தொடர் 2-ஐ இவர் தொகுத்து வழங்கினார்.

பின்னர், இவர் தனது காதல் வெற்றிப் பாடலான "இஸ் காதர்" ஐ தர்ஷன் ராவலுடன் இணைந்து பாடினார். மேலும் இந்த இசை காணொளியில் இருவரும் இடம்பெற்றுள்ளனர்.

சூன் 30, 2021 அன்று, குமார் மற்றும் நௌடியலின் அமேசான் பிரைம் மிக்ஸ்டேப் தொடர் 3-ஐ வெளியானது. மிக்ஸ்டேப்பில் உள்ள பாடல்கள் "தேரா செஹ்ரா" மற்றும் "ஜான் மேரி".

அக்டோபர் 5, 2021 அன்று, ராவல் மற்றும் குமாரின் "தேரா நாம்" (# ஷாதி வாலா பாடலின் கீழ் சந்தைப்படுத்தப்பட்டது) வெளியிடப்பட்டது. இது இந்த இணையின் மூன்றாவது கூட்டணிப் பாடல். இந்தப் பாடல் 9 மில்லியன் பார்வைகளைப் பெற்று, வெளியான 24 மணி நேரத்திற்குள் யூடியூப் உலகளாவிய தரவரிசையில் #2 இடத்தைப் பிடித்தது.

 பாராட்டுகள் 
குமார் சிறந்த பெண் பின்னணிப் பாடகருக்கான சர்வதேச இந்தியத் திரைப்பட அகாதமி விருது மற்றும் ஏர்லிஃப்ட் திரைப்படத்தின் " சோச் நா சேக் " பாடலுக்காக 2017-ஆம் ஆண்டில் மிர்ச்சி இசை விருது - கேட்பவரின் விருப்பப் பாடல், கபீர் சிங் ஒலிப்பதிவுக்காக 2020-ஆம் ஆண்டில் மிர்ச்சி இசை விருதுகள் - சிறந்த இசைத் தொகுப்பு உள்ளிட்ட பல பாராட்டுகளைப் பெற்றுள்ளார். 2010 மற்றும் 2019ஆம் ஆண்டுகளில் பன்னாட்டு இந்திய அகாதமி விருதிற்குச் சிறந்த பெண் பின்னணிப் பாடகிக்கான விருது இவர் பரிந்துரைக்கப்பட்டார்.

 மேற்கோள்கள் 

 வெளி இணைப்புகள் 



பகுப்பு:இந்தித் திரைப்பட நடிகைகள்
பகுப்பு:இந்திய நாட்டுப்புறப் பாடகர்கள்
பகுப்பு:1986 பிறப்புகள்
பகுப்பு:வாழும் மக்கள்
பகுப்பு:Articles with hCards
பகுப்பு:குறுகிய விளக்கமுடைய கட்டுரை